GENCO ร่วงกว่า 15% หลังยกเลิกแผนซื้อหุ้นในโรงไฟฟ้าขยะ
GENCO ร่วงกว่า 15% ณ เวลา 10.39 น. ราคาอยู่ที่ 1.76 บาท ลบ 0.32 บาท หรือ 15.38% มูลค่าซื้อขายที่ 35.24 ล้านบาท ขณะที่ตลาดหุ้นไทยโดยรวมลบ 0.08% หลังยกเลิกแผนซื้อหุ้นในโรงไฟฟ้าขยะ
28 ก.ค. 2558

ผู้สื่อข่าวรายงานว่า ราคาหุ้น บริษัทบริหารและพัฒนาเพื่อการอนุรักษ์สิ่งแวดล้อม จำกัด(มหาชน) หรือ GENCO ณ เวลา 10.39 น. ราคาอยู่ที่ 1.76 บาท ลบ 0.32 บาท หรือ 15.38% มูลค่าซื้อขายที่ 35.24 ล้านบาท ขณะที่ตลาดหุ้นไทยโดยรวมลบ 0.08%
เมื่อช่วงเช้า GENCO ระบุว่า สืบเนื่องจากที่ประชุมคณะกรรมการบริษัท เมื่อวันที่ 26 พฤษภาคม 2558 ได้มีมติอนุมัติในหลักการให้บริษัทฯ เข้าซื้อหุ้นของบริษัท พีเจทีเทคโนโลยี จำกัด จำนวน 3,626,000 หุ้น (มูลค่าที่ตราไว้หุ้นละ 100 บาท)
โดยเป็นหารซื้อจากบริษัท ไอริส คอร์ปอร์เรชั่น เบอร์ฮาด จำกัด คิดเป็นการเข้าถือหุ้นในสัดส่วนร้อยละ 49 ของทุนจดทะเบียนและทุนจดทะเบียนชำระแล้วของบริษัท พีเจทีเทคโนโลยี จำกัด มูลค่าของธุรกรรมซื้อขายหุ้นที่เสนอครั้งนี้เท่ากับ 429,740,000 บาท เพื่อลงทุนในโครงการผลิตกระแสไฟฟ้าขนาดเล็กมากจากพลังงานเชื้อเพลิงชีวมวล (ขยะ) จังหวัดภูเก็ต
สำหรับการตัดสินใจเข้าลงทุนในธุรกิจดังกล่าวหรือไม่นั้นจะอยู่ภายใต้เงื่อนไขความพึงพอใจในผลการตรวจสอบสถานะ (Due Diligence) ของบริษัทพีเจที เทคโนโลยี จำกัด ซึ่งบริษัทฯ ได้ลงนามบันทึกข้อตกลงการเข้าทำการตรวจสอบวิเคราะห์สถานะไปเมื่อวันที่27 พฤษภาคม 2558
ทั้งนี้ หลังจากบริษัทได้เข้าทำการตรวจสอบวิเคราะห์สถานะของกิจการ (Due Diligence) ของบริษัท พีเจทีเทคโนโลยี จำกัด ได้พิจารณาอย่างละเอียดถี่ถ้วนแล้วว่าธุรกิจดังกล่าวจะคืนทุนในระยะยาว และอาจจะมีอัตราของความเสี่ยงสูงในระยะยาวเช่นกัน และเพื่อรักษาผลประโยชน์ของผู้ถือหุ้นในด้านความเสี่ยงในการลงทุนครั้งนี้ทางบริษัทจึงเห็นสมควรยกเลิกการเข้าซื้อหุ้นของบริษัท พีเจที เทคโนโลยี จำกัด ดังกล่าว